Krfska deklaracija
Krfska deklaracija prvi je zajednički politički akt Vlade Kraljevine Srbije i Jugoslavenskog odbora, objavljen 20. jula 1917. godine na Krfu u kojem se prvi puta navodi utemeljenje jedne nove zajedničke države južnoslavenskih naroda nakon Prvog svjetskog rata. Deklaraciju je u ime Jugoslavenskog odbora potpisao predsjednik Ante Trumbić, a u ime srpske vlade Nikola Pašić. Krfska deklaracija polazi od nacionalnoga jedinstva troimenog naroda Srba, Hrvata i Slovenaca. Ujedinjenje je zamišljeno kao spajanje naroda u dotadašnjem sastavu Austro-Ugarske sa Srbijom i Crnom Gorom, a uređenje buduće državne zajednice zamišljeno je kao ustavna, demokratska i parlamentarna monarhija na čelu s dinastijom Karađorđevića. Hrvatski političari prihvatili su deklaraciju vjerujući da će ujedinjenje donijeti slobodu i ravnopravnost svih naroda, a državno uređenje jamčiti demokraciju i parlamentarizam.